Beredskabet forventer dog ikke, at der er tale om en drukneulykke, men undersøger alligevel vandet mellem de to broer i Aalborg for en sikkerheds skyld.

En større eftersøgning i vandet mellem Aalborg og Nørresundby har lørdag eftermiddag fundet sted. Ingen personer formodes dog druknet. Årsagen til eftersøgningen er, at der er blevet set en tom kajak flyde i vandet fra Lindholm Brygge. Det havde den angiveligt gjort i godt en times tid, før beredskabet blev kaldt til. Derfor er en redningshelicopter og en redningsbåd lige nu ved at undersøge vandet mellem jernbanebroen og Limfjordsbroen. Indsatslederen forventer dog ikke, at der er tale om en drukneulykke. - Kajakken har drevet i en times tid. Den er gammel og ser ikke umiddelbart ud til at have været i brug i dag, så vi forventer, den er drevet væk fra land, siger Bent Pedersen, der er indsatsleder på stedet. - Lige nu scanner vi området med en helicopter for en sikkerheds skyld, men vi antager ikke, der er tale om en drukneulykke, siger Bent Pedersen. Redningsaktionen er nu afblæst.